KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston kanta teollis- ja tekijänoikeuksien tullivalvontaa koskevan Euroopan parlamentin ja neuvoston asetuksen hyväksymiseen /* COM/2013/0282 final - 2011/0137 (COD) */





2011/0137 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston kanta teollis- ja tekijänoikeuksien tullivalvontaa koskevan Euroopan parlamentin ja neuvoston asetuksen hyväksymiseen 1. Tausta Päivä, jona ehdotus toimitettiin Euroopan parlamentille ja neuvostolle (asiakirja KOM(2011) 0285 lopullinen – 2011/0137(COD)): || 24.5.2011 Päivä, jona Euroopan parlamentti vahvisti ensimmäisen käsittelyn kantansa: || 3.7.2012 Päivä, jona neuvosto vahvisti kantansa: || 16.5.2013 2. Komission ehdotuksen tavoite Ehdotetulla asetuksella on tarkoitus korvata voimassa oleva asetus (EY) N:o 1383/2003[1], jolla pannaan tällä hetkellä täytäntöön teollis- ja tekijänoikeuksien kauppaan liittyvistä näkökohdista tehdyn WTO-sopimuksen (TRIPS-sopimus) osan III (teollis- ja tekijänoikeuksien täytäntöönpano) jakso 4 (Rajatoimenpiteisiin liittyvät erityiset vaatimukset). Ehdotus on olennainen osa teollis- ja tekijänoikeuksien sisämarkkinoita koskevassa komission tiedonannossa[2] esiteltyä strategista kehystä, ja se on teollis- ja tekijänoikeuksien suojaa koskeva unionin pitkäaikaisen politiikan ja strategian mukainen. Tämä toimintamalli on otettu huomioon useissa komission tiedonannoissa, kuten Eurooppa 2020 -tiedonannossa[3], sisämarkkinoiden toimenpidepakettia koskevassa tiedonannossa[4] ja EU:n sisäisen turvallisuuden strategiaa koskevassa tiedonannossa[5]. Ehdotuksen tarkoituksena on lujittaa tullin valmiuksia valvoa teollis- ja tekijänoikeuksia rajoilla. Sen vuoksi sillä laajennetaan nykyistä teollis- ja tekijänoikeusloukkausten katetta ja säilytetään tulliviranomaisten toimivalta tarkastaa kaikki tullivalvonnassa olevat tavarat niiden tullikohtelusta riippumatta. Lisäksi sillä varmistetaan, että tulli saa korkealaatuiset tiedot, joiden avulla se voi analysoida ja arvioida teollis- ja tekijänoikeuksien rikkomisen riskiä, ja luodaan oikeusperusta keskitetylle tietokannalle, johon tallennetaan tullitoimia ja haltuunottoja koskevat hakemukset ja tulliviranomaisten välinen tiedonvaihto (COPIS). Ehdotuksessa esitetään eräitä mukautuksia nykyisiin menettelyihin hallinnollisten rasitteiden minimoimiseksi. Sen vuoksi siinä esitetään mahdollisuutta tuhota tavarat ilman oikeudenkäyntiä asianomaisten osapuolten välisen sopimuksen perusteella. Siinä ehdotetaan pieniä lähetyksiä koskevaa uutta menettelyä, jossa tavarat voidaan tuhota ilman oikeudenhaltijoiden osallistumista asiaan. Ehdotuksella varmistetaan, että kaikkien toimijoiden oikeutetut edut otetaan huomioon. Tämä tapahtuu yhdenmukaistamalla osapuolten, joille haltuunotto on epäedullista, oikeus tulla kuulluiksi ja mukauttamalla näissä menettelyissä kullekin osapuolella myönnettyjä määräaikoja. Ehdotuksessa käsitellään Intian ja Brasilian WTO:ssa vuonna 2010 käynnistämää kahta riita-asiaa, jotka koskevat EU:n alueen kautta kuljetettavia geneerisiä lääkevalmisteita. Tähän liittyen ehdotuksen johdanto-osan 17 kappaleessa viitataan vuonna 2001 annettuun teollis- ja tekijänoikeuksien kauppaan liittyvistä näkökohdista tehtyä sopimusta (TRIPS) ja kansanterveyttä koskevaan Dohan julistukseen, sillä poistetaan asetuksen nykyinen johdanto-osan 8 kappale (valmistusfiktio) ja sen sanamuotoa on muutettu vastaamaan tarkemmin TRIPS-sopimuksen sanamuotoa (teollis- ja tekijänoikeuksia rikottaessa vaaditaan ”riittävä näyttö” ennen kuin tulli voi ottaa tavarat haltuun). 3. Huomautukset neuvoston kannasta Ensimmäisessä käsittelyssä vahvistettu neuvoston kanta kuvastaa täysin neuvoston, Euroopan parlamentin ja komission kolmikantaneuvotteluissa 19. joulukuuta 2012 saavutettua yhteisymmärrystä. Yhteisymmärrykseen päästiin seuraavista pääkohdista: – Rinnakkaiskauppa ja sallittujen määrien ylitykset eivät kuulu asetuksen soveltamisalaan. – Ilmoitetaan selkeästi, että tulliviranomainen saa tehdä tullitarkastuksia ja toteuttaa tullilainsäädännössä säädettyjä tunnistamistoimenpiteitä unionin alueella sovellettavan teollisuus- ja tekijänoikeuksia koskevan lainsäädännön vastaisten toimien estämiseksi ja tehdäkseen yhteistyötä kolmansien maiden kanssa teollisuus- ja tekijänoikeuksien valvonnassa. – Yhteinen menettely vahvistetaan kaikenlaisille asetuksen soveltamisalaan kuuluville teollis- ja tekijänoikeusrikkomuksille, sanotun kuitenkaan rajoittamatta pieniä lähetyksiä koskevan erityismenettelyn noudattamista. Tällaisessa yhteisessä menettelyssä tavarat voidaan tuhota oikeudenhaltijan pyynnöstä ilman, että oikeudenhaltijan tarvitsee panna oikeudenkäyntiä vireille, edellyttäen ettei ilmoittaja tai tavaroiden haltija vastusta tavaroiden tuhoamista sen jälkeen, kun tulliviranomaiset ovat ilmoittaneet niille tavaroiden haltuunotosta. – Vahvistetaan, että pieniä lähetyksiä koskevaa menettelyä sovelletaan ainoastaan hakijan aikaisemmin esittämästä pyynnöstä ja että tulliviranomaiset voivat vaatia hakijaa vastaamaan tämän menettelyn soveltamisesta aiheutuvista kustannuksista. – Annetaan asetuksessa pienten lähetysten määritelmä, ja valtuutetaan komissio antamaan delegoituja säädöksiä Euroopan unionin toiminnasta tehdyn sopimuksen 290 artiklan mukaisesti kyseisen määritelmän epäolennaisten osien muuttamiseksi tietyissä olosuhteissa. – Säädetään TRIPS-sopimuksen 69 artiklan mukaisesti teollis- ja tekijänoikeuksia loukkaavien tavaroiden kansainvälisen kaupan estämiseksi oikeusperusta, joka mahdollistaa EU:n ja kolmansien maiden tulliviranomaisten välisen nopean tiedonvaihdon tällaisesta kaupasta. Kolmansien maiden kanssa tapahtuvan tiedonvaihdon käytännön järjestelyjen määrittämistä koskevien säännösten yhdenmukaisen täytäntöönpanon varmistamiseksi komissiolle siirretään täytäntöönpanovalta määritellä tällaiset käytännön järjestelyjen osa-alueet. Tietojen siirtämistä kolmansiin maihin koskevat säännökset eivät rajoita EU:n tietosuojasäännösten soveltamista eivätkä erityisesti direktiivin 95/46/EY 25 ja 26 artiklan ja asetuksen (EY) N:o 45/2001 9 artiklan soveltamista. – Poistetaan asetuksesta säännökset, joilla yhdenmukaistetaan sellaisten henkilöiden oikeus tulla kuulluiksi, joihin tavaroiden haltuunotto vaikuttaa. Tällainen oikeus myönnetään kansallisessa lainsäädännössä. – Sellaisia tapauksia koskevaa luetteloa laajennetaan ja selkeytetään, joissa oikeudenhaltija voi käyttää tietoja, jotka tulli ilmoitti oikeudenhaltijalle otettuaan tavarat haltuun asetuksen mukaisesti. – Lisätään asetukseen säännöksiä tietojen keruusta, käsittelystä ja säilyttämisajoista sekä oikeuksien käytöstä ja vastuista tietosuojaa koskevan voimassa olevan lainsäädännön mukaisesti. Komissio on antanut täyden tukensa kolmikantaneuvotteluissa saavutetulle yhteisymmärrykselle. 4. Päätelmä Komissio voi hyväksyä neuvoston sen ehdotukseen tekemät muutokset. [1] Neuvoston asetus (EY) N:o 1383/2003, annettu 22 päivänä heinäkuuta 2003, tulliviranomaisten toimenpiteistä epäiltäessä tavaroiden loukkaavan tiettyjä teollis- ja tekijänoikeuksia sekä tiettyjä teollis- ja tekijänoikeuksia loukkaavien tavaroiden suhteen toteutettavista toimenpiteistä. [2] Komission tiedonanto, annettu 24 päivänä toukokuuta 2011, Teollis- ja tekijänoikeuksien sisämarkkinat, KOM(2011) 287 lopullinen. [3] Komission tiedonanto, annettu 3 päivänä maaliskuuta 2010, Älykkään, kestävän ja osallistavan kasvun strategia, KOM(2010) 2020 lopullinen. [4] Komission tiedonanto, annettu 11 päivänä marraskuuta 2010, Sisämarkkinoiden toimenpidepaketti, KOM(2010) 608 lopullinen/2. [5] Komission tiedonanto, annettu 22 päivänä marraskuuta 2010, EU:n sisäisen turvallisuuden strategian toteuttamissuunnitelma: viisi askelta kohti turvallisempaa Eurooppaa, KOM(2010) 673 lopullinen.